**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_\_ մարտի 2022 թվականի N …-Ն

**ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՀՈԳԵԲԱՆՆԵՐԻ ՈՐԱԿԱՎՈՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության քրեական դատավարության օրենսգրքի 212-րդ հոդվածի 1-ին մասը՝ Հայաստանի Հանրապետության կառավարությունը ***որոշում է.***

1. Սահմանել անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման կարգը՝ համաձայն հավելվածի:

2. Հայաստանի Հանրապետության արդարադատության նախարարին՝ սույն կարգն ուժի մեջ մտնելուց հետո մեկամսյա ժամկետում սույն կարգին համապատասխան սահմանել՝

1) հոգեբանի որակավորման դասընթացների բովանդակությունը և դրանց անցկացման ծրագրերը.

2) որակավորված հոգեբանի՝ առնվազն երեք տարին մեկ անգամ վերապատրաստում անցնելու կարգը.

3) հոգեբանի որակավորման քննությանը դիտորդների և զանգվածային լրատվության միջոցների ներկայացուցիչների մասնակցության կարգը.

4) հոգեբանի որակավորման թեստավորման արդյունքների բողոքարկման կարգը.

5) հոգեբանի որակավորման վկայականների տրամադրման, փոփոխման և հաշվառման կարգը.

6) հոգեբանի որակավորման թեստերի կազմման կարգը:

3. Սույն կարգն ուժի մեջ է մտնում 2022 թվականի մայիսի 1-ից:

|  |  |
| --- | --- |
| **Հայաստանի Հանրապետության վարչապետ**  Երևան | **Ն*.* Փաշինյան** |
|  |  |

|  |  |
| --- | --- |
|  | **Հավելված**  **ՀՀ կառավարության 2022 թվականի**  **-- --ի N ---Ն որոշման** |

**Կ Ա Ր Գ**

**ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՀՈԳԵԲԱՆՆԵՐԻ ՈՐԱԿԱՎՈՐՄԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

 1. Սույն կարգով սահմանվում են անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների (այսուհետ՝ Հոգեբան) որակավորման հետ կապված հարաբերությունները։

**II. ՈՐԱԿԱՎՈՐՄԱՆԸ ՄԱՍՆԱԿՑՈՂ ԱՆՁԱՆՑ ԱՌԱՋԱԴՐՎՈՂ ՊԱՀԱՆՋՆԵՐԸ, ՈՐԱԿԱՎՈՐՄԱՆ ՆԱԽԱՊԱՏՐԱՍՏՄԱՆ ԵՎ ՓԱՍՏԱԹՂԹԵՐԻ ՆԵՐԿԱՅԱՑՄԱՆ ՊԱՅՄԱՆՆԵՐԸ**

2. Հոգեբանի որակավորման համար կարող է դիմել Հայաստանի Հանրապետության գործունակ յուրաքանչյուր քաղաքացի (այսուհետ՝ Դիմորդ), որն ունի հոգեբանի մասնագիտությամբ բարձրագույն կրթություն, և անցել է ՀՀ արդարադատության նախարարի հրամանով սահմանված՝ հոգեբանի որակավորման դասընթացներ (այսուհետ՝ հոգեբանի որակավորման դասընթացներ):

3. Դիմորդ չի կարող լինել այն անձը, որը՝

1) դատական կարգով ճանաչվել է անգործունակ կամ սահմանափակ գործունակ.

2) դատապարտվել է հանցագործություն կատարելու համար, և դատվածությունը սահմանված կարգով մարված կամ վերացված չէ:

4. Հոգեբանի հերթական, իսկ անհրաժեշտությունից ելնելով արտահերթ որակավորումներն անցկացվում են Հայաստանի Հանրապետության արդարադատության նախարարի հրամանով սահմանված ժամկետներում: Հերթական որակավորումն անցկացվում է առնվազն յուրաքանչյուր երկու տարին մեկ անգամ: Որակավորում անցկացնելու մասին Հայաստանի Հանրապետության արդարադատության նախարարության պաշտոնական կայքում, ինչպես նաև Հայաստանի Հանրապետության հրապարակային ծանուցումների պաշտոնական ինտերնետային (այսուհետ` www.azdarar.am) կայքում հայտարարություն է հրապարակվում որակավորման անցկացման օրվանից ոչ ուշ, քան 20 օր առաջ՝ նշելով անհրաժեշտ փաստաթղթերի ցանկը, ներկայացման վայրն ու վերջնաժամկետը:

5. Դիմորդների փաստաթղթերի ընդունման, հաշվառման, անձնական գործերի կազմման, ինչպես նաև որակավորման ավարտից հետո դրանց արխիվացման և սահմանված կարգով ոչնչացման աշխատանքները կազմակերպելու համար ոչ ուշ, քան սույն կարգի 4-րդ կետում նշված հայտարարությունը հրապարակելուն հաջորդող երկրորդ աշխատանքային օրը, Հայաստանի Հանրապետության արդարադատության նախարարի հրամանով ստեղծվում է արդարադատության նախարարության աշխատակիցներից բաղկացած աշխատանքային խումբ (այսուհետ՝ Աշխատանքային խումբ):

6. Դիմորդն անձամբ Աշխատանքային խմբին է ներկայացնում`

1. դիմում, որտեղ պետք է նշվեն`

ա. Դիմորդի անունը, ազգանունը և հայրանունը (անձը հաստատող փաստաթղթում հայրանվան առկայության դեպքում).

բ. Դիմորդի բնակության վայրը, հեռախոսահամարը կամ էլեկտրոնային փոստի հասցեն (դրանց առկայության դեպքում).

1. 2 գունավոր լուսանկար` 4 x 6 չափսի.
2. անձը հաստատող փաստաթուղթը և պատճենը.
3. հոգեբանի մասնագիտությամբ բարձրագույն կրթություն ստացած լինելու փաստը հավաստող դիպլոմը և պատճենը.
4. հոգեբանի որակավորման դասընթացներն անցած լինելու փաստը հավաստող վկայականն ու պատճենը.

6) տեղեկանք բնակության վայրից:

7. Աշխատանքային խումբը ներկայացված փաստաթղթերի պատճենները համեմատում է բնօրինակների հետ և համապատասխանության դեպքում ընդունում դրանք՝ բնօրինակները վերադարձնելով Դիմորդին:

8. Դիմումը համարվում է ընդունված, եթե Դիմորդի կողմից Աշխատանքային խմբին են ներկայացվել սույն կարգի 6-րդ կետով սահմանված բոլոր անհրաժեշտ փաստաթղթերը:

9. Փաստաթղթերի ներկայացման ժամկետի ավարտից հետո Աշխատանքային խումբը Հայաստանի Հանրապետության ոստիկանության ինֆորմացիոն կենտրոնից հարցման միջոցով ստանում է տեղեկանք՝ Դիմորդների դատվածության կամ դրա բացակայության վերաբերյալ: Աշխատանքային խումբը, ըստ անհրաժեշտության, Դիմորդների կողմից ներկայացված փաստաթղթերի իսկության մեջ հավաստիանալու նպատակով կարող է կատարել հարցումներ՝ համապատասխան իրավասու մարմիններ: Եթե ներկայացված փաստաթղթերի մեջ պարունակում են հանցանքի հատկանիշներ, ապա Աշխատանքային խումբն այդ մասին հաղորդում է ներկայացնում իրավասու մարմին:

10. Աշխատանքային խումբը սույն կարգի 2-րդ և 6-րդ կետերով սահմանված պահանջները բավարարող յուրաքանչյուր դիմորդի վերաբերյալ կազմում է անձնական գործ և ներկայացնում որակավորումն իրականացնող հանձնաժողովին, իսկ սույն կարգի 2-րդ և 6-րդ կետերով սահմանված պահանջները չբավարարող դիմումները մերժում՝ այդ մասին եռօրյա ժամկետում տեղեկացնելով Դիմորդին:

**III. ՈՐԱԿԱՎՈՐՈՒՄՆ ԻՐԱԿԱՆԱՑՆՈՂ ՀԱՆՁՆԱԺՈՂՈՎԻ ՁԵՎԱՎՈՐՄԱՆ ՊԱՅՄԱՆՆԵՐՆ ՈՒ ԻՐԱՎԱՍՈՒԹՅՈՒՆՆԵՐԸ**

1. Որակավորումն իրականացնում է Հայաստանի Հանրապետության արդարադատության նախարարի կողմից ստեղծված հանձնաժողովը՝ կազմված 9 անդամից (այսուհետ` Հանձնաժողով): Հանձնաժողովի կազմում ընդգրկվում են՝

1) Հայաստանի Հանրապետության արդարադատության նախարարության երկու ներկայացուցիչ.

2) Հայաստանի Հանրապետության կրթության, գիտության, մշակույթի և սպորտի նախարարության առաջարկությամբ՝ Հայաստանի Հանրապետության հոգեբանի մասնագիտության որակավորում ունեցող երկու բարձրագույն ուսումնական հաստատություններից՝ մեկական ներկայացուցիչ.

3) Հայաստանի Հանրապետությունում գրանցված հոգեբանական ուղղվածություն ունեցող երկու ոչ առևտրային կազմակերպություններից՝ մեկական ներկայացուցիչ.

4) Հայաստանի Հանրապետության դատախազությունից, Հայաստանի Հանրապետության քննչական կոմիտեից և Հայաստանի Հանրապետության փաստաբանների պալատից՝ մեկական ներկայացուցիչ:

12. Հանձնաժողովի կազմում ընդգրկվող բարձրագույն ուսումնական հաստատությունների և ոչ առևտրային կազմակերպությունների ներկայացուցիչների թեկնածությունները որոշում են՝ համապատասխան բարձրագույն ուսումնական հաստատությունների և ոչ առևտրային կազմակերպությունների ղեկավարները, Հայաստանի Հանրապետության դատախազության ներկայացուցչի թեկնածությունը՝ Հայաստանի Հանրապետության գլխավոր դատախազը, Հայաստանի Հանրապետության քննչական կոմիտեի ներկայացուցչի թեկնածությունը՝ Հայաստանի Հանրապետության քննչական կոմիտեի ղեկավարը, Հայաստանի Հանրապետության փաստաբանների պալատի ներկայացուցչի թեկնածությունը՝ Հայաստանի Հանրապետության փաստաբանների պալատի նախագահը, Հայաստանի Հանրապետության արդարադատության նախարարության ներկայացուցիչների թեկնածությունները՝ Հայաստանի Հանրապետության արդարադատության նախարարը:

13. Բարձրագույն ուսումնական հաստատությունները, ոչ առևտրային կազմակերպությունները, Հայաստանի Հանրապետության գլխավոր դատախազությունը, Հայաստանի Հանրապետության քննչական կոմիտեն և Հայաստանի Հանրապետության փաստաբանների պալատը՝ Հանձնաժողովի իրենց թեկնածուների վերաբերյալ տվյալները Հայաստանի Հանրապետության արդարադատության նախարարություն են ներկայացնում Հայաստանի Հանրապետության արդարադատության նախարարի գրավոր հարցումն ստանալուց ոչ ուշ, քան 5-րդ օրը:

14. Հանձնաժողովի անդամների կազմը հաստատվում է Հայաստանի Հանրապետության արդարադատության նախարարի հրամանով: Հանձնաժողովի նախագահին և տեղակալին նշանակում է Հայաստանի Հանրապետության արդարադատության նախարարը` Հանձնաժողովի կազմից:

15. Հանձնաժողովի աշխատանքներին օժանդակելու նպատակով Հայաստանի Հանրապետության արդարադատության նախարարի հրամանով, Հայաստանի Հանրապետության արդարադատության նախարարության ներկայացուցիչներից մեկը նշանակվում է Հանձնաժողովի քարտուղար:

16. Հանձնաժողովն իրավազոր է, եթե Հանձնաժողովի նիստին մասնակցում է Հանձնաժողովի անդամների առնվազն կեսը:

17. Հանձնաժողովի նիստը վարում է Հանձնաժողովի նախագահը, նրա բացակայության դեպքում` նախագահի տեղակալը:

18. Հանձնաժողովը՝

1) կազմակերպում է Դիմորդների որակավորման գործընթացը.

2) ՀՀ արդարադատության նախարարի սահմանած կարգով քննում է որակավորման անցկացման և արդյունքների վերաբերյալ Դիմորդների բողոքները.

3) ընդունում է որակավորման կազմակերպման ընթացակարգին վերաբերող այլ որոշումներ:

19. Հանձնաժողովի որոշումներն ընդունվում են Հանձնաժողովի անդամների ձայների մեծամասնությամբ:

20. Քվեարկության արդյունքում ձայների հավասար լինելու դեպքում որոշումն ընդունվում է հօգուտ Դիմորդի:

21. Հանձնաժողովի նախագահը`

1. ղեկավարում է հանձնաժողովի աշխատանքները, հրավիրում և վարում է հանձնաժողովի նիստերը.
2. իրականացնում է հսկողություն որակավորման անցկացման ընթացքի նկատմամբ:

22. Հանձնաժողովի քարտուղարը որակավորման անցկացման օրվանից առնվազն 10 օր առաջ Դիմորդների կողմից ներկայացված էլեկտրոնային փոստի հասցեով իրազեկում է վերջիններիս որակավորման անցկացման օրվա, ժամի և վայրի մասին:

**IV. ՈՐԱԿԱՎՈՐՄԱՆԸ ՆԵՐԿԱՅԱՑՎՈՂ ԸՆԴՀԱՆՈՒՐ ՊԱՅՄԱՆՆԵՐԸ**

1. Որակավորումն անցկացվում է հայերենով:
2. Որակավորման անցկացմանը հետևելու համար կարող են հրավիրվել զանգվածային լրատվության միջոցների ներկայացուցիչներ և դիտորդներ:
3. Որակավորումն անցկացվում է գրավոր թեստավորման միջոցով:
4. Դիմորդը թեստավորմանը ներկայանում է անձը հաստատող փաստաթղթով:
5. Հանձնաժողովի նախագահը կամ անդամներից մեկը ստուգում է Դիմորդի ինքնությունը և թույլատրում նրան մուտք գործել քննասենյակ, որտեղ Դիմորդը կարող է զբաղեցնել ցանկացած ազատ նստարան: Դիմորդների մուտքը քննասենյակ դադարեցվում է թեստավորումն սկսվելուց 10 րոպե առաջ:
6. Թեստավորման անցկացման կազմակերպչական գործընթացն ապահովում է Հայաստանի Հանրապետության արդարադատության նախարարության համապատասխան ստորաբաժանումը:
7. Թեստերը կազմում է Հայաստանի Հանրապետության արդարադատության նախարարությունը՝ Դիմորդների գիտելիքները հետևյալ բնագավառներում ստուգելու համար՝
8. Հայաստանի Հանրապետության Սահմանադրություն - 5 հարց.
9. Հայաստանի Հանրապետության քրեական դատավարության օրենսգիրք- 15 հարց.
10. ՀՀ քրեական օրենսգիրք - 10 հարց.
11. Հոգեբանություն - 30 հարց.
12. «Երեխաների իրավունքների պաշտպանության մասին» ՄԱԿ-ի կոնվենցիա - 5 հարց.
13. «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» ՀՀ օրենք - 5 հարց.
14. ՄԱԿ-ի նվազագույն ստանդարտ կանոններն անչափահասների նկատմամբ արդարադատություն իրականացնելու վերաբերյալ («Պեկինյան կանոններ») - 5 հարց.
15. Անչափահաս տուժողների և վկաների հարցերով արդարադատության ՄԱԿ-ի ուղեցույց - 5 հարց:
16. Թեստավորման յուրաքանչյուր խմբի համար համակարգչային ծրագիրը՝ մինչև քննությունն սկսելը, համապատասխան թեստերի բազայից պատահականության սկզբունքով գեներացնում է թեստի տարբերակը՝ պահպանելով սույն կարգի 29-րդ կետով սահմանված ոլորտների համամասնությունը:
17. Թեստավորման ողջ ընթացքը տեսանկարահանվում է: Թեստավորման օբյեկտիվությունն ու անառաչությունն ապահովելու նպատակով թեստավորումն անցկացվում է Դիմորդների ծածկագրման կիրառմամբ, որպեսզի բացառվի յուրաքանչյուր անձի և աշխատանքի նույնականացումը:
18. Թեստավորման մեկնարկից առաջ Հանձնաժողովի նախագահը կամ անդամներից մեկը ներկայացնում է թեստավորման անցկացման ընթացակարգն ու պատասխանում այդ կապակցությամբ Դիմորդների հնչեցրած հարցերին: Կազմակերպչական գործընթացի վերաբերյալ պարզաբանումները ներկայացնում է թեստավորման անցկացման կազմակերպչական գործընթացն ապահովող՝ Հայաստանի Հանրապետության արդարադատության նախարարության համապատասխան ստորաբաժանման ներկայացուցիչը:
19. Դիմորդներին չի թույլատրվում`
20. քննասենյակ տանել որևէ նյութ, թուղթ, գրիչ, պայուսակ, հեռահաղորդակցման և համակարգչային սարքեր, այդ թվում՝ բջջային հեռախոս, ձայնագրիչներ, տեղեկատվության էլեկտրոնային կրիչներ կամ այլ տեխնիկական սարքավորումներ.
21. օգտագործել մեկնաբանության գրքեր, դասագրքեր, ուսումնական ձեռնարկներ, նախապես կազմված գրառումներ կամ այլ նյութեր, այդ թվում՝ այդպիսի տեղեկություններ պարունակող կամ տրամադրող ձայնային կամ այլ տեխնիկական միջոցներ կամ սարքավորումներ.
22. քննասենյակում և դրա հարակից տարածքներում այլ Դիմորդի հետ խոսել կամ ժեստերով և(կամ) որևէ այլ կերպ հաղորդակցվել.
23. ծխել կամ ծխելու պատրվակով դուրս գալ.
24. քննության ընթացքում, բացի սանհանգույցից, այլ տարածք մուտք գործել.
25. աշխատանքը հանձնելուց հետո քննասենյակում կամ անմիջապես հարակից տարածքներում մնալ:
26. Դիմորդի կողմից սույն կարգի 33-րդ կետում նշված պահանջները խախտելու դեպքում Հանձնաժողովը դադարեցնում է վերջինիս աշխատանքը և նրան հեռացնում քննասենյակից: Դիմորդին քննասենյակից հեռացնելու մասին կազմվում է արձանագրություն, որն ստորագրվում է Հանձնաժողովի անդամների կողմից: Խախտում թույլ տված Դիմորդը համարվում է թեստավորումը չհաղթահարած:
27. Քննության ժամանակ Դիմորդին չի թույլատրվում տեխնիակական, այդ թվում կապի միջոցներով օգտվել ինտերնետային կայքերից (ինտերնետ հասանելիությունը սահմանափակվում է):
28. Մինչև քննությունն սկսելը Դիմորդին տրամադրվում են քննության համար անհրաժեշտ և սույն կարգով նախատեսված պարագաներ, ինչպես նաև խմելու ջուր:
29. Քննական առաջադրանքների տարբերակները բաշխելու նպատակով քննասենյակում անցկացվում է վիճակահանություն, որի ընթացքում Դիմորդներից մեկը փակ ծրարները պատահականության սկզբունքով բաժանում է քննասենյակում գտնվող Դիմորդներին:
30. Յուրաքանչյուր Դիմորդ ստանում է ծրար, որը պարունակում է՝
31. համապատասխան գրավոր առաջադրանքի թղթային տարբերակը.
32. արդարադատության նախարարության կնիքով դրոշմված թղթեր՝ սևագրություն և նշումներ կատարելու համար.
33. գրիչ:
34. Յուրաքանչյուր թեստ բաղկացած է 80 հարցից, որոնց լուծման համար Դիմորդին տրվում է չորս ժամ:
35. Թեստավորման առաջադրանքները բաղկացած են հարցերից, որոնք ունեն ենթադրյալ պատասխաններ: Թեստավորման յուրաքանչյուր առաջադրանք պարունակում է մեկ հարց՝ պատասխանի հնարավոր 4 (չորս) տարբերակներով, որոնցից մեկը՝ ամբողջական ճիշտ պատասխանն է: Թեստում ընդգրկված հարցի պատասխանը համարվում է ճիշտ միայն այն դեպքում, երբ Դիմորդն ընտրել է ամբողջական ճիշտ պատասխանը:
36. Թեստային հարցին առաջադրված 4 պատասխաններից ընտրվում է մեկ տարբերակ և դրա դիմաց գտնվող վանդակում «V» նշում է կատարվում Դիմորդի կողմից:
37. Դիմորդին արգելվում է գրավոր աշխատանքի մեջ գրել իր անունը կամ կատարել որևէ այլ նշում, որը կարող է անհատականացնել գրավոր աշխատանքը, այդ թվում՝ «V» նշումից բացի որևէ այլ նշում կատարելը:
38. Աշխատանքն ավարտելու, ինչպես նաև թեստավորման առաջադրանքների կատարման համար հատկացված ժամանակը սպառվելու դեպքում Դիմորդը հարցաթերթիկը հանձնում է Հանձնաժողովին:
39. Թեստավորման ավարտից անմիջապես հետո Հանձնաժողովը հրապարակում է թեստավորման առաջադրանքների ճիշտ պատասխանների ձևանմուշը:
40. Թեստերի լուծման ճշտությունը ստուգում է Հանձնաժողովը:
41. Աշխատանքը հանձնվում է Հանձնաժողովի նախագահին կամ անդամին, որից հետո վերջինս աշխատանքը լուսապատճենում է և էլեկտրոնային ֆայլը պահպանում համակարգչում: Դրանից հետո համակարգչից տպիչի միջոցով տպվում է աշխատանքի լուսապատճենահանված (կրկնօրինակ) տարբերակը, որի վրա Դիմորդը գրում է իր անունը և ստորագրում բոլոր էջերը: Աշխատանքի լուսապատճենահանված տարբերակը տրամադրվում է Դիմորդին: Հանձնաժողովի նախագահը կամ անդամը աշխատանքի բնօրինակ տարբերակի առաջին էջի վրա փակցնում է մտապահելու հնարավորությունը բացառող համապատասխան ծածկագիր: Այնուհետև, Հանձնաժողովի նախագահը կամ անդամը մտապահելու հնարավորությունը բացառող ծածկագիրը փակցնում է Դիմորդի ստորագրած աշխատանքի կրկնօրինակ տարբերակի առաջին և վերջին էջերի վրա: Դիմորդը աշխատանքի բնօրինակը ծալելուց հետո այն տեղադրում է թափանցիկ և կնքված արկղի մեջ: Սույն կետում նշված արկղը թույլատրվում է բացել քննության ավարտից հետո:
42. Քննության ընթացքում Դիմորդի կատարած սևագրության էջերը չեն հանձնվում: ՀՀ արդարադատության նախարարության կողմից կնիքով դրոշմված չօգտագործված թղթերը հանձնվում են Արդարադատության նախարարության ներկայացուցչին:
43. Դիմորդի կողմից սույն կարգի 42-րդ կետի պահանջները խախտելու դեպքում աշխատանքը, Հանձնաժողովի առնվազն 4 ձայնով ընդունված որոշմամբ, գնահատվում է զրո միավոր և Դիմորդը համարվում է թեստավորումը չհաղթահարած:
44. Դիմորդի կողմից քննության ժամանակ սույն կարգի պահանջների խախտում թույլ տալու դեպքում խախտման փաստն արձանագրվում է Հանձնաժողովի նախագահի կողմից Դիմորդը հեռացվում է քննասենյակից: Արձանագրությունը ստորագրում են քննասենյակում ներկա գտնվելու իրավունք ունեցող առնվազն երկու անձ: Այդ դեպքում Դիմորդը համարվում է թեստավորումը չհաղթահարած:
45. Թեստավորման արդյունքում յուրաքանչյուր առաջադրանքի ճիշտ պատասխանը գնահատվում է մեկ միավոր, իսկ սխալ պատասխանը` զրո միավոր: Դիմորդի կողմից իր նշած պատասխանը ջնջելու և փոխելու դեպքում տվյալ հարցի համար գնահատվում է զրո միավոր:
46. Թեստավորման արդյունքների մասին Դիմորդը պատշաճ ձևով տեղեկացվում է ոչ ուշ, քան թեստավորման ավարտին հաջորդող աշխատանքային օրը: Թեստավորման արդյունքները հրապարակվում են բողոքարկման ավարտից հետո:
47. Դիմորդը թեստավորման արդյունքները կարող է գրավոր բողոքարկել Հանձնաժողովին՝ արդյունքներն ստանալուց հետո՝ երկու աշխատանքային օրվա ընթացքում: Բողոքարկման վերաբերյալ պատասխանը տրվում է բողոքն ստանալու օրը:
48. Բողոքարկումը թեստավորման հարցի կամ դրա ենթադրյալ պատասխանի ճշտության, ինչպես նաև թեստավորման արդյունքում մասնակցի հավաքած միավորները հաշվելիս թույլ տրված հնարավոր սխալի վիճարկումն է:
49. Եթե Հանձնաժողովը պարզում է, որ թեստավորման արդյունքների հաշվարկման ժամանակ թույլ տրված հավանական սխալի վերաբերյալ Դիմորդի բողոքը հիմնավորված է, ապա Հանձնաժողովը որոշմամբ բավարարում է այն` կատարելով թեստավորման արդյունքների վերահաշվարկ:
50. Եթե Հանձնաժողովը որոշում է բավարարել մասնակցի բողոքը և սխալ է համարում որևէ առաջադրանք կամ ենթադրյալ պատասխանը, ապա տվյալ առաջադրանքի համար զրո միավոր ստացած բոլոր Դիմորդների միավորներն ավելացվում են մեկ միավորով:
51. Անցողիկ փուլը հաղթահարած են համարվում այն Դիմորդները, որոնք ճիշտ են պատասխանել առնվազն 64 առաջադրանքի:
52. Բողոքարկման արդյունքներն ամփոփելուց անմիջապես հետո, ինչպես նաև բողոք չլինելու դեպքում բողոքարկման նախատեսված ժամանակի ավարտից հետո Հանձնաժողովը ՀՀ արդարադատության նախարարության պաշտոնական կայքէջում հրապարակում է որակավորված Դիմորդների տվյալները:
53. Որակավորված Դիմորդների տվյալները հրապարակվում են նաև Հայաստանի Հանրապետության արդարադատության նախարարության պաշտոնական կայքում՝ որակավորումն ավարտելուց հետո հինգ աշխատանքային օրվա ընթացքում:
54. Որակավորման արդյունքները կարող են բողոքարկվել Հայաստանի Հանրապետության արդարադատության նախարարին, այնուհետև՝ դատական կարգով:
55. Որակավորման անցկացման ավարտի օրվան հաջորդող 10 աշխատանքային օրվա ընթացքում որակավորված անձանց տրվում են որակավորման վկայականներ:

**ՀԻՄՆԱՎՈՐՈՒՄ**

**«ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՀՈԳԵԲԱՆՆԵՐԻ ՈՐԱԿԱՎՈՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

Հայաստանի Հանրապետության քրեական դատավարության օրենսգրքի (ուժի մեջ է մտնում 2022 թվականի հուլիսի 1-ից) 212-րդ հոդվածի 1-ին մասի համաձայն՝ անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողության կատարմանը **ներգրավվում է Կառավարության սահմանած կարգով որակավորված հոգեբան:** Հետևաբար, իրավական ակտի ընդունման անհրաժեշտությունը բխում է ՀՀ քրեական դատավարության օրենսգրքի 212-րդ հոդվածով սահմանված պահանջից:

Բացի այդ, Հայաստանի Հանրապետության վարչապետի՝ 2021 թվականի հոկտեմբերի 21-ի N 1190-Ա որոշմամբ հաստատվել է «Հայաստանի Հանրապետության քրեական դատավարության օրենսգիրք» 2021 թվականի հունիսի 30-ի ՀՕ-306-Ն օրենքի կիրարկումն ապահովող միջոցառումների ցանկը՝ համաձայն հավելվածի:

Նշված հավելվածով նախատեսված ցանկի 5-րդ կետով սահմանված է «Անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման կարգը սահմանելու մասին» ՀՀ կառավարության որոշման նախագիծը (այսուհետ՝ Նախագիծ) ՀՀ վարչապետի աշխատակազմ ներկայացնելը:

Այս համատեքստում հարկ է նշել, որ Նախագծով կարգավորվում են անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման հետ կապված հարաբերությունները: Մասնավորապես՝ սահմանվում են հոգեբանի որակավորմանը ներկայացվող պահանջները, որակավորման նախապատրաստման և փաստաթղթերի ներկայացման պայմանները, որակավորմանը ներկայացվող ընդհանուր պայմանները, ինչպես նաև թեստային առաջադրանքների կազմման, որակավորումն իրականացնող հանձնաժողովի ձևավորման պայմաններն ու իրավասությունները:

**2. Առաջարկվող կարգավորումների բնույթը**

Նախագծով առաջարկվում է սահմանել անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման նախապատրաստման և փաստաթղթերի ներկայացման պայմանները, որակավորումն իրականացնող հանձնաժողովի ձևավորման պայմաններն ու իրավասությունները, որակավորմանը ներկայացվող ընդհանուր պայմանները:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության արդարադատության նախարարության, «Իրավական կրթության և վերականգնողական ծրագրերի իրականացման կենտրոն» ՊՈԱԿ-ի կողմից՝ ՅՈՒՆԻՍԵՖԻ աջակցությամբ:

**4. Ակնկալվող արդյունքը**

Նախագծի ընդունման արդյունքում ակնկալվում է սահմանել անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման կարգը:

**5. Նախագծի ընդունման առնչությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացումների կամ նվազեցումների վերաբերյալ**

Առաջարկվող Նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող հոգեբանների որակավորման կարգը սահմանելու մասին» ՀՀ կառավարության որոշման նախագիծը չի բխում համապատասխան ռազմավարական փաստաթղթերից։

Միաժամանակ, Նախագիծը բխում է Հայաստանի Հանրապետության քրեական դատավարության նոր օրենսգրքի 212-րդ հոդվածի 1-ին մասի պահանջների կատարումից: